บอนด์เงินเฟ้อฮิตธนชาตสู้จ่าย3%
ประมูลพันธบัตรดอกเบี้ยอิงเงินเฟ้อรอบ 2 ผลตอบแทนเฉลี่ย 1.1472% ธนชาตจ่าย 3%
28 มิ.ย. 2555

ประมูลพันธบัตรดอกเบี้ยอิงเงินเฟ้อรอบ 2 ผลตอบแทนเฉลี่ย 1.1472% ธนชาตจ่าย 3%
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) แถลงผลการประมูลพันธบัตรรัฐบาลประเภทอัตราดอกเบี้ยแปรผันตามการเปลี่ยนแปลงของเงินเฟ้อ (ILB217A) ในปีงบประมาณ พ.ศ. 2555 ครั้งที่ 2 ซึ่งกำหนดให้มีการประมูลในวันที่ 27 มิ.ย. ว่า พันธบัตรดังกล่าวอายุคงเหลือ 9.24 ปี อัตราดอกเบี้ย 1.2% โดยรับวงเงินจากการประมูลพันธบัตรรัฐบาล 7,180 ล้านบาท อัตราผลตอบแทนแท้จริงที่ประมูลได้อยู่ที่ 1.1-1.2% อัตราผลตอบแทนแท้จริงถัวเฉลี่ยอยู่ที่ 1.1472% สูงกว่าอัตราส่วนดัชนีเงินเฟ้ออ้างอิง ณ วันชำระเงินที่อยู่ในอัตรา 0.12421% 
สำหรับผลประมูลในครั้งนี้สูงกว่าอัตราส่วนดัชนีเงินเฟ้ออ้างอิง ณ วันชำระเงิน อยู่ที่อัตรา +0.12421% ซึ่งเมื่อเทียบกับผลต่างระหว่างอัตราผลตอบแทนถัวเฉลี่ยกับอัตราส่วนดัชนีเงินเฟ้ออ้างอิง ณ วันชำระเงินในครั้งก่อน เนื่องจากตลาดตราสารหนี้มีมุมมองว่า อัตราเงินเฟ้อมีแนวโน้มที่จะปรับตัวลดลง จึงเห็นสมควรรับผลการประมูลในวงเงิน 7,180 ล้านบาท ที่อัตราผลตอบแทนถัวเฉลี่ย 1.1472% 
อย่างไรก็ดี สบน.จะมีการประมูลพันธบัตรรัฐบาลประเภทอัตราดอกเบี้ยแปรผันตามการเปลี่ยนแปลงของเงินเฟ้ออีกครั้งในไตรมาส 4 เพื่อจะทำให้มีวงเงินรวม 1 แสนล้านบาท 
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต เปิดเผยว่า ธนาคารจัดแคมเปญดอกเบี้ยสูงสำหรับผลิตภัณฑ์เงินฝากออมทรัพย์พิเศษ “อัลตร้าเซฟวิ่ง” สำหรับลูกค้าที่มียอดเงินฝากคงเหลือตั้งแต่ 1 ล้านบาท แต่ไม่ถึง 10 ล้านบาท ในอัตราดอกเบี้ย 3% ทั้งลูกค้าเดิมและใหม่